«ԼՈՒՍԱՒՈՐՉԻ ԿԱՆԹԵՂ» ՀԱՄԱՅՆՔԻ ՊԱՏԳԱՄ
(Կիրակի, 23 Փետրուար 2014)
 
Եկեղեցիներու Համաշխարհային Խորհուրդի 10-րդ համաժողովը տեղի ունեցաւ Պուսանի մէջ, Հարաւային Քորիա, Հոկտեմբեր 30–8 Նոյեմ-բեր 2013-ին, «Կենսատու Աստուած, մեզ արդարութեան եւ խաղաղութեան առաջնորդէ» ընդհանուր թեմային շուրջ։
ԵՀԽ-ը 1948-ին հիմնադրուած է, 348 անդամ եկեղեցիներ ունի եւ ամենէն համաշխարհային միջ-եկեղեցական մարմինն է։ Հայ Առաքելա-կան Եկեղեցին իր երկու Կաթողիկոսութիւններով անդամ է ԵՀԽ-ին։
Համաժողովէն մի քանի տպաւորիչ երեւոյթներ պարզեմ ձեզի.
Առաջին, հազարաւոր քրիստոնեաներու համատեղում։ Զանազան լեզուներ, դէմքեր, զգեստներ, դաւանանքներ։ Վկայութեան զանազանութ-իւն, միութիւն եւ հարստութիւն։
Երկրորդ, միասին աղօթել, վկայել, քննարկել, բարեկամութիւն հաս-տատել։ Ամենէն յատկաշնական պահերէն մին իւրաքանչիւրին իր մայրե-նի լեզուով միաժամանակ «Հայր մեր»-ը աղօթելն է։ Նոր Հոգեգալուստ։
Երրորդ, այս փորձառութիւնը մեր եկեղեցիներուն՝ հաւատացեալ-ներու համայնքին տանիլ, մանաւանդ ընդհանուր թեման՝ «Կենսատու Աստուած, մեզ արդարութեան եւ խաղաղութեան առաջնորդէ» մինչեւ եօթը տարի ետք գումարուելիք համաժողովը մեր կեանքին ուղեցոյցը դարձը-նելով։
Այս երրորդը պիտի կատարեմ ես հիմա ձեզի հետ։
«Կենսատու Աստուած, մեզ արդարութեան եւ խաղաղութեան առաջ-նորդէ» նախադասութիւնը աղօթք մըն է, որ մեզ ուխտագնացութեան կը հրաւիրէ. ուխտագնացութիւն, որ մեզ յաւիտենական կեանք բաշխող Աս-տուծոյ կը տանի։ Հռոմայեցիներու Նամակին բառերով՝ «Աստուծոյ արքա-յութիւնը կերակուր կամ ըմպելիք չէ, այլ՝ արդարութիւն, խաղաղութիւն եւ խնդութիւն, Սուրբ Հոգիէն տրուած։ Եւ ով որ ասոնցմով կը ծառայէ Քրիս-տոսի, ան Աստուծոյ հաճելի եւ մարդոց գովելի կ՚ըլլայ» (14.17)։ Այնքա՜ն խորիմաստ է սուրբ երրորդութենական այս աստուածաշնչական մէջբե-րումը. մեզի կեանք պարգեւող Աստուածը Ս. Երրորդութիւնն է՝ Հայր, Որդի եւ Ս. Հոգի։ Ծննդոց Գիրքի Առաջին գլուխի 2–3-րդ համարներուն մէջ կը կարդանք. «Երկիրը անձեւ ու պարապ էր եւ անդունդին վրայ խաւար կար եւ Աստուծոյ Հոգին ջուրերուն վրայ կը շարժէր։ Աստուած ըսաւ. «Լոյս ըլլայ» ու լոյս եղաւ»։ Մանրամասնենք այս հաստատումը. (ա) Աստուծոյ Հոգին ջուրերուն վրայ կը շարժէր. (բ) Աստուած ըսաւ. (գ) «Լոյս ըլլայ» եւ լոյս եղաւ։ Գործք Առաքելոցի 10-րդ գլուխի 38-րդ համարին մէջ Պետրոս Առաքեալ կ՚ըսէ. «Կ՚ակնարկեմ Յիսուսի, որ Նազարէթէն էր. Աստուած զայն Սուրբ Հոգիով եւ զօրութեամբ օծեց»։
Եկէք հիմա տեսնենք, թէ ուխտագնացութեան մասնակցիլը ի՞նչ մար-տահրաւէրներու դէմ յանդիման կը դնէ մեզ։
Առաջին, հայերէնի մէջ ուխտ բառը ունի իրարու առնչուած մի քանի իմաստներ, որոնք մեզ Աստուծոյ կը կապեն։ Մէկ, «ուխտ կնքել» կը նշա-նակէ «խոստում տալ». մենք Աստուծոյ եւ մեր նմաններուն հետ ուխտ կը կնքենք. հոգեւորականը իր ձեռնադրութեամբ ուխտ կը կնքէ Աստուծոյ հետ եւ եկեղեցւոյ ուխտին զաւակը կը դառնայ. մենք մեր նմաններէն մեր կողակիցին հետ ամուսնութեան ուխտ կը կնքենք եւ Աստուծոյ եկեղեցիին մանրանկարը եղող ընտանիք կը կազմենք։ Երկու, «ուխտ կնքել» կը նշա-նակէ «անդառնալի երդում ընել»։ Երեք, մենք Աստուծաշունչի Հին եւ Նոր Կտակարանները «Հին Ուխտ» եւ «Նոր Ուխտ» կը կոչենք, որովհետեւ հոն արձանագրուած են այն ուխտերը, այն կտակները, որոնք այսօր մեզի կը պատկանին, մեզի կտակուած են Աստուծոյ եւ եկեղեցւոյ՝ մեզ կանխող հաւատացեալներուն կողմէ։ Այս երեք իրականութիւնները մեր կեանքը կը կերպարանափոխեն եւ մեզ մեր առօրեայէն գերիվեր ճշմարտութեան՝ Աստուծոյ կը տանին. մեզ կը մղեն ուխտագնացութեան մասնակցելու։
Երկրորդ, ուխտագնացութիւնը ճշմարիտ մարդկայնութեան եւ ճըշ-մարիտ հոգեւորութեան միատեղումն է, մարմինին եւ հոգիին նպատա-կադրեալ հանդիպումը։ Մեր մարմինին ու հոգիին գիտակցական միա-ցումը կ՚ապրինք։ Մեր մարմինը հոս է, ուխտագնացութեան մէջ, մեր հոգին սնուցանելու համար։ Մենք Կաթողիկոսարանին մէջ ունինք Ս. Գրիգոր Լուսաւորչի Խոր Վիրապ մուտքի եւ Ս. Աստուածածնի Վերափոխման ուխտի օրերը եւ Լիբանանի թեմին մէջ Պուրճ Համուտի Ս. Աստուածածին Եկեղեցւոյ Ս. Հռիփսիմեանց ու Ս. Գայանեանց Կոյսերու ուխտի օրը։ Ի՞նչ կ՚ընենք այս օրերուն։ Մէկ, ֆիզիքապէս եւ հոգեպէս ներկայ կ՚ըլլանք. մեր տուները չենք նստիր. եկեղեցի կ՚երթանք։ Երկու, կ՚աղօթենք, սուրբ պա-տարագին կը մասնակցինք. մեզմէ ոմանք նաեւ աղօթական կեանքով նախօրոք կը պատրաստուին այս ուխտի օրերուն։ Երեք, մասունքներուն հանդէպ մեր բարեպաշտութիւնը կ՚արտայայտենք։ Չորս, մեր հետ օրհ-նութիւն կը տանինք (թաշկինակ, օրհնուած ջուր, խաղող)։
Մեր գրագէտներէն Յակոբ Օշական «ԱՍՏՈՒԱԾ ԳՏՆԵԼՈՒ» վերնա-գիրը կրող գրութիւն մը ունի, ուր իր գիւղին մասին հետեւեալը կը գրէ.
«Մինակ պակասը, այդ գիւղին մէջ, պակասն էր Աստուծոյ։
Այդ գիւղին մէջ կային մարդեր որոնք ուզէին առնել գլուխնին ու քաշուիլ, քաշուիլ, լեռներէն անդին, ու եթէ պէտք կար ծովերէն ալ անդին, ու հաւանաբար, տեղ մը հանդիպիլ այդ Աստծուն։
Աստուած փնտռելու հէքեաթն էր ասիկա, շատ հին դարերէն այսպէս յօրինուած։ Զայն մտիկ ըրին այդ գիւղին բոլոր, բոլոր մանուկները երբ խելքերնին հասաւ լեռներէն անդին տարածուող մութ աշխարհներուն։
Փնտռե՜լ այդ Աստուածը։
Ամէն տղայ իր մտքէն հեղ մը փորձեց զայն։
Գտնել մանաւանդ»։
Ուրիշ գրութեան մը մէջ, ան մեր ազգին հաւաքական կեանքին մէջ մեր կորսնցուցած արժէքներուն մասին գրելով, վանքին եւ եկեղեցւոյ մա-սին կ՚ըսէ. 
«Ուխտաւոր իմ պապերը։ Ձեզ հանել իր փոշիներէն, գտնել ձեր հա-ւատքին աննման միւռոնը, ձեր սրտին վախերը, ու ձեր մտքին հաստատ ու պարկեշտ կաթիլները ո՞ր մեծ բանաստեղծը պիտի ըլլար գործադրելու վիճակին մէջ։ Ձեզի համար վանքը արքայութիւնն էր, մանրանկար ու մօտիկ։ Մատրասի մէջ մատուռ մը, ԺԸ. դարուն անշուշտ Ս. Հռիփսիմէ մը չէր։ Բայց հոն մտնող մեծահարուստ հայը կը զգար հոգեղէն խորունկ խաղաղութիւն, հպարտութիւն։ Ի. դարուն Գահիրէի Ս. Գրիգոր Լուսա-ւորիչ մտնող երիտասարդը որ կը խօսի ու կը գրէ կէս երկվեցեակ մը լեզուներ, կ՚ամչնայ ներս մտնելու ստիպանքէն, աս ու ան բարեկամին հարսնիքին, մեռելին համար»։ 
Երրորդ, ուխտագնացութիւնը մեզ խոնարհութեան, նեղութեան, հո-գեփոխութեան եւ նորոգութեան կ՚առաջնորդէ։ Մինչեւ այսօր Երուսաղէմը, Ս. Երկիրը ուխտագնացութեան կեդրոնական վայրն է, որովհետեւ ուխ-տաւորներ հոն խոնարհութիւնը, նեղութիւնը, հոգեփոխութիւնն ու նորո-գութիւնը գոյութենականօրէն կ՚ապրին, երբ իրենց Տիրոջ եւ Փրկչին տնօ-րինական, երկրաւոր կեանքի վայրերուն մէջ կը տեսնեն Մեծ եւ Իրաւ խոնարհն ու խոնարհութիւնը, մեր փրկութեան համար գերագոյն նեղութ-իւն կրողը, հոգիները փոխողը եւ մեզ նորոգողն ու մեր նորոգութիւնը։ Այս բոլորը խօսքեր չեն, մտածումներ չեն, զգացումներ չեն. այլ ապրումներ են, որոնք թուղթին չեն կրնար յանձնուիլ եւ ոչ ալ բառերով արտայայտուիլ. ասոնք միայն անձնական փորձառութեամբ կ՚ապրուին։ Ես ապրած եմ զանոնք երկու հանգրուանով։ Մէկ, երբ մեծ մայրս, որ սրբուհի մըն էր եւ մեծ ազդեցութիւն գործած է իմ հոգեւոր կեանքիս վրայ, 1930-ական թուականներու իր Երուսաղէմ ուխտագնացութիւնը կը պատմէր, հայրս հոն մկրտելու համար նախաձեռնուած։ Ի՜նչ ապրում եւ լոյս էր ան այդ բառերու հեղեղին մէջ։ Երկու, երբ անձամբ Երուսաղէմ ուխտի գացած եմ եւ պատարագած գլխաւոր սրբավայրերուն մէջ՝ Ս. Բեթղեհէմ, Ս. Յա-րութիւն, Ս. Աստուածածին, Ս. Յակոբ։ Աստուած տայ, որ օր մը օրհնեալ առիթը ունենանք միասին կատարելու այս ուխտագնացութիւնը։
Չորրորդ, ուխտագնացութեան ընթացքին նախկին ուխտաւորներու հետքերուն վրայ կոխելով կը քալենք։ Օրինակ՝ Ս. Կիրակոս ու Ս. Յուղիտա եւ Եփեսոսի Ս. եօթը երիտասարդներ։ Յուղիտա երեք տարեկան Կիրա-կոսին մայրն էր, որ Գոնիայի մէջ քրիստոնեաներու դէմ չարչարանքի օրերուն ձերբակալուեցաւ, չարչարանքներու ենթարկուեցաւ եւ ատեան հանուեցաւ։ Դատաւորը Կիրակոս մանուկը իր գիրկը առաւ եւ զայն գգուե-լով կը փորձէր անոր մայրը հեթանոսութեան դարձնել։ Կիրակոս մայրը այդ վիճակին մէջ տեսնելով կու լար եւ կը կրկնէր ինչ որ մայրը կ՚ըսէր. «Ես քրիստոնեայ եմ եւ Տէր Յիսուսը կը պաշտեմ»։ Առաւել, ան կը փորձէր դատաւորին գիրկէն մօրը գիրկը երթալ։ Դատաւորը ի վերջոյ բարկացած զայն սանդուխներէն վար կը գլորէր եւ անոր գլուխը քարին գալով կը ջախջախուէր եւ կը մահանար։ Մայրը՝ Յուղիտա Աստուծոյ փառք կու տար որ իր հոգեհատորը իրմէ առաջ նահատակութեան պսակին արժանացաւ։ Ապա, գլխատումով Յուղիտա եւս կը նահատակուէր։ Այս տարի Ս. Կիրակոսի եւ Ս. Յուղիտայի տօնը մեր եկեղեցին 21 Յունուարին տօնեց։ Եփեսոսի եօթը սուրբ երիտասարդները 3-րդ դարուն Եփեսոսի մէջ ապրած ազնուական զինուորներ էին, որոնց քրիստոնեայ ըլլալը երբ բացա-յայտուեցաւ, հալածուեցան, անարգուեցան եւ չարչարանքներու ենթար-կըւեցան։ Սակայն կայսրը քաղաքէն հեռանալ ստիպուած ըլլալով, զանոնք իրենց տուները ղրկեց, որպէսզի մինչեւ իր վերադարձը հեթանոսութեան դառնան։ Երիտասարդները փոխանակ տուն երթալու լեռ բարձրացան եւ ճգնաւորական կեանք ապրեցան։ Կայսրը վերադարձէն ետք փնտռեց զիրենք եւ երբ զանոնք իրենց քարայրէն դուրս բերելը անկարելի եղաւ, փոխանակ զանոնք սպանել տալու, հրամայեց որ քարայրին մուտքը քար հիւսեն, որպէսզի անոնք անօթութենէն եւ օդի պակասէն մեռնին։ Երի-տասարդները խորունկ քուն մտան եւ տարիները անցան։ Ժամանակները փոխուեցան։ Քրիստոնէութիւնը յաղթանակեց եւ պետական կրօն դարձաւ։ 140 տարի ետք, քարայրին կալուածատէրը բացաւ քարայրին մուտքը, որպէսզի քարայրը որպէս ախոռ գործածէ իր ոչխարներուն համար։ Երի	Երիտասարդները լոյսէն արթնցան, կարծէք երէկ քնացած ըլլային, եւ իրենցմէ մէկը քաղաք ղրկեցին հաց բերելու համար։ Ան ամեն բան փոխուած տեսաւ. նոյնիսկ հաց առնելու համար իր տուած դրամը չընդունեցին, որովհետեւ ան այլեւս գործածութենէ դադրած էր։ Ասկէ կծիկը քակուեցաւ եւ երիտասարդները կուսակալին ու եպիսկոպոսին տարուեցան։ Նաեւ կայսրին լուր տրուեցաւ, որ անձամբ գայ եւ վկայէ հրաշքին մասին։ Բոլորը Աստուծոյ փառք տուին այս հրաշքին համար։ Երիտասարդները իրենք զիրենք օտար զգացին նոր միջավայրին մէջ եւ խնդրեցին ետ իրենց քարայրը երթալ։ Անոնց փափաքը կատարուեցաւ եւ քարայրին մէջ կրկին քուն մտան եւ իրենց հոգիները աւանդեցին։ Այս տարի Եփեսոսի եօթը սուրբ երիտասարդներուն տօնը մեր եկեղեցին 20 Յունուարին տօնեց։ 
Հինգերորդ, ուխտագնացութեան ընթացքին նոր ուխտաւորներուն ճամբան կը հարթենք։ 
Վեցերորդ, ուխտագնացութիւնը մեզ անակնկալներու դիմաց կը դնէ։
Եօթներորդ, ուխտագնացութիւնը մեզ նոր ուխտագնացութիւններու ձեռնարկելու կը մղէ։
Ութերորդ, ուխտագնացութիւնը հաւաքական երթ մըն է, մեր առօր-եայէն դուրս գալ եւ Աստուծոյ երթալ է. մեր ճամբան դէպի Աստուած փոխել է. առաւե՛լ կեանքի հասնիլ է։ Ճիշդ է որ կրնանք առանձին տեղ մը ուխտի երթալ. սակայն, երբ միասին ուխտագնացութեան ձեռնարկենք մեր դրախ-տային փորձառութեան նախաճաշակը կ՚ապրինք։ Քրիստոնէութիւնը հա-ւաքականութեան կրօնն է։ «Հայր մեր» աղօթել սորվեցանք Յիսուսէն եւ ոչ թէ «Հայր իմ»։ Ահա այս պատճառաւ ալ կը կրկնենք. «Կենսատու Աստուած, մեզ (եւ ոչ թէ զիս) արդարութեան եւ խաղաղութեան առաջնորդէ»։ Մանա-ւանդ որպէս Հայ Եկեղեցւոյ հաւատացեալներ այս տարուընէ սկսեալ պարտաւոր ենք գալ տարուան Հայոց Ցեղասպանութեան 100-ամեակի արդարութեան, խաղաղութեան եւ պահանջատիրութեան ուխտագնա-ցութեան պատրաստուելու։
Կը փակեմ վերջերս կարդացած գիրքէ մը հետեւեալ մէջբերումով. «Երբ օդանաւ քշելու դաս առնէք, ձեզի երեք բառեր կը սորվեցնեն. թռչիլ, ճիշդ ուղղութիւնդ ընտրել եւ յարաբերիլ։ Առաջին, թռչիլ. թռիչքի պահուն երբ խանգարում մը տեղի ունենայ, նախ շարունակէ օդանաւը օդին մէջ թռած պահել. երկրորդ, ճիշդ ուղղութիւնդ ընտրել. գիտցիր թէ ո՛ր ուղ-ղութեամբ պիտի երթաս. երրորդ, յարաբերիլ. օդանաւակայանի փարոսի պատասխանատուին հաղորդէ թէ ի՛նչ դժուարութեան մէջ ես։ (Mitch Albom, The First Phone Call from Heaven)։ 
Եկէ՛ք մենք ալ հետեւինք այս թելադրութեան՝ մեր քրիստոնէական կեանքի առ Աստուած թռիչքին մէջ։ Մեր կեանքի օդանաւը միշտ դէպի Աստուած թռիչքի մէջ պահենք, մեր ուղղութիւնը միշտ դէպի Աստուած ընենք եւ մեր կեանքի պատասխանատուն Աստուած դաւանելով միշտ իր հետ ամբողջական վստահութեամբ հաղորդակցութեան մէջ մնանք։
 
     Նարեկ Արք. Ալեէմէզեան
     								     Հոգեւոր Խորհրդատու

